# KISKŐRÖS VÁROS POLGÁRMESTERE

**ELŐTERJESZTÉS**

(a Képviselő-testület 2021. december 15-i ülésére)

**TÁRGY:**  **A PETŐFI SZÜLŐHÁZ ÉS EMLÉKMÚZEUM ALAPÍTÓ OKIRATÁNAK MÓDOSÍTÁSA ÉS A JÁNOS VITÉZ LÁTOGATÓKÖZPONT FELADATAINAK ÁTSZERVEZÉSE**

Kiskőrös Város Önkormányzata (továbbiakban: Önkormányzat) Képviselő-testülete 2017. évben, a 45/2017. számú határozatával döntött a Petőfi Szülőház és Emlékmúzeum János Vitéz Látogatóközpontjának feladatellátásáról és üzemeltetéséről, mely szerint a János Vitéz Látogatóközpont szakmai feladatellátása és üzemeltetése 2017. május 01. napjától a Kőrösszolg Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társaság feladatkörébe került.

A Látogatóközpont tevékenysége teljes mértékben illeszkedik a Petőfi kultusz ápolása és Petőfi Sándor János Vitéz című művének kapcsolódása Kiskőrös kultúrtörténeti hagyományaihoz és azok fennmaradásához. Mindezekre figyelemmel szakmailag indokolt, hogy a Petőfi Szülőház és Emlékmúzeum intézménye adjon helyet a János Vitéz Látogatóközpontnak, annak telephelyeként.

A János Vitéz Látogatóközpont 2022. január 01. napjától kezdi meg működését a Petőfi Szülőháza és Emlékmúzeum telephelyeként.

A Petőfi Szülőház és Emlékmúzeum jelenleg 6 fő létszámkerettel látja el feladatait. A János Vitéz Látogatóközpont üzemeltetéséhez további 4 fő munkavállalói létszám bővítése szükséges, 1 fő közönségkapcsolati munkatárs/informatikus, 2 fő közönségkapcsolati munkatárs/ügyviteli munkatárs és 1 fő helytörténész. A létszám bővítésével 2022. január 1. napjától 10 főre emelkedne az intézmény létszámkerete.

A létszám bővítéséhez a működés pénzügyi feltételeit is biztosítani kell, amelyhez a személyi juttatásokat és az ahhoz kapcsolódó járulékokat, valamint a dologi kiadásokat is szükséges hozzárendelni.

A 2022. évi költségvetési rendeletet már mindezek figyelembevételével kell megtervezni.

 A Petőfi Szülőház és Emlékmúzeum telephely bővítése és a munkavállalói létszám emelése miatt az alapító okiratot felülvizsgálni és módosítani szükséges.

Fentiek alapján javaslom, hogy a Képviselő-testület a határozat-tervezetben foglaltak szerint döntsön a Petőfi Szülőház és Emlékmúzeum alapító okiratának módosításáról és a létszámkeret bővítéséről.

**Kiskőrös, 2021. december 08.**

 **Domonyi László s.k.,**

 **polgármester**

#### HATÁROZAT-TERVEZET

A Képviselő-testület:

1. egyetért azzal, hogy a János Vitéz Látogatóközpont feladatellátása és üzemeltetése átszervezésre kerüljön
2. 2022. január 1. napjától a Petőfi Szülőház és Emlékmúzeum létszáma 10 főben állapítja meg.
3. felkéri a polgármestert, hogy utasítsa a Petőfi Szülőház és Emlékmúzeum vezetőjét, hogy az átszervezéssel és a létszámnövekedéssel kapcsolatos munkáltatói és egyéb intézkedéseket tegye meg.
4. Petőfi Szülőház és Emlékmúzeum alapító okiratát a határozat-tervezet 1. melléklete szerinti tartalommal módosítja.
5. felhatalmazza a polgármestert a határozat-tervezet 1. mellékletét képező módosító okirat és a határozat-tervezet 2. mellékletét képező módosításokkal egységes szerkezetbe foglalt alapító okirat aláírására
6. felkéri a polgármestert, hogy az Önkormányzat 2022. évi költségvetési rendeletének tervezetét a fentieknek megfelelően terjessze elő.

**Felelős:** polgármester

**Határidő:** 2021. december 15.